ไทยกู้เงินนอกดอกต่ำแล้ว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

‘ธปท.’ยันหลังสลายชุมนุมต้นทุนเงินลดเหลือ1.42%
โพสต์ทูเดย์ — ธปท.ยันต้นทุนการเงินของไทยปรับลดลงแล้วจาก 1.7% เหลือ 1.42% ใกล้เคียงประเทศอื่นๆ ในภูมิภาค หลังสลายการชุมนุมเสื้อแดง
นางธาริษา วัฒนเกส ผู้ว่าการธนาคารแห่งประเทศไทย (ธปท.) กล่าวยอมรับว่า ในช่วงที่ประเทศไทยมีปัญหาสถานการณ์การชุมนุมทางการเมืองรุนแรงเดือน เม.ย.–พ.ค.ปีนี้ ต้นทุนการกู้ยืมของไทยในต่างประเทศตามสัญญาความเสี่ยงที่มีหลักประกัน (CDS) ปรับสูงขึ้นค่อนข้างมาก ทำให้ส่งผลกระทบต่อผู้ประกอบการหรือนักธุรกิจที่ต้องกู้เงินในต่างประเทศ โดยต้นทุนปีนี้ CDS อยู่ที่ 0.9% แต่ในเดือน เม.ย.พ.ค. อยู่ที่ 1.7% ซึ่งถือว่าสูงขึ้นเกือบเท่าตัว แต่มองว่าผลกระทบคงไม่มากนัก เนื่องจากไทยพึ่งพาเงินกู้ในต่างประทศค่อนข้างน้อย 
“ช่วงที่เรามีสถานการณ์ชุมนุม ต้องยอมรับว่าต้นทุนการกู้ยืมในต่างประเทศจะสูงขึ้นมาก เมื่อเทียบกับช่วงต้นปี ถ้าเราต้องพึ่งพาเงินกู้จากต่างประเทศก็ต้องจ่ายสูงมาก แต่ทุกวันนี้กระทบน้อย เพราะเราพึ่งสภาพคล่องในประเทศ และสภาพคล่องในประเทศเรายังสูง ต้นทุนการกู้ในประเทศเราไม่ได้สูงขึ้นเลย ทำให้ไม่มีปัญหา แต่ทุกวันนี้เริ่มลดลงมาบ้างแล้ว จากช่วงชุมนุมที่ 1.7% เหลือตอนนี้ที่ 1.42% ใกล้เคียงกับภูมิภาค” นางธาริษา กล่าว
นางธาริษา เปิดเผยว่า ต้นทุนการกู้เงินในปัจจุบันนี้ไม่ได้สูงขึ้นเฉพาะประเทศไทยประเทศเดียว แต่เพิ่มขึ้นทั่วโลก ซึ่งการที่ต้นทุนการกู้เงินต่างประเทศสูงในช่วงที่ไทยยังมีสภาพคล่องค่อนข้างสูงถือเป็นเรื่องที่ดี เพราะนักธุรกิจภาคเอกชนในไทยยังมีโอกาสใช้ต้นทุนการเงินที่ค่อนข้างต่ำ 
ภาวะนี้น่าจะเป็นผลดีต่อการฟื้นตัวของเศรษฐกิจในช่วงครึ่งปีหลังด้วย รวมทั้งส่งเสริมให้ภาคการส่งออกของไทยยังขยายตัวได้ต่อเนื่อง หนุนให้เศรษฐกิจมีโอกาสขยายตัวเพิ่มขึ้น และเชื่อว่าปัจจัยจากต้นทุนการเงินที่สูงขึ้นไม่ได้เป็นสาเหตุให้นักลงทุนทั้งไทยและต่างชาติยกเลิกแผนการลงทุน เพียงแต่อาจจะเลื่อนการลงทุนออกไปเพื่อรอดูการฟื้นตัวที่ชัดเจนของเศรษฐกิจไทยเท่านั้น แต่จากการคาดการณ์เบื้องต้นของธปท.คาดว่าการลงทุนใหม่น่าจะเกิดขึ้นได้ช่วงไตรมาส 4 ปีนี้ 
ทั้งนี้ หากดูจาก CDS ล่าสุด ณ วันที่ 10 มิ.ย. ปีนี้ ประเทศไทยอยู่ที่ระดับ 1.42% ฮ่องกง 0.59% จีน 0.94% มาเลเซีย 1.12% อินโดนีเซีย 1.93% ฟิลิปปินส์ 1.8% เกาหลีใต้ 1.43% และญี่ปุ่น 0.98%